b'\n_START_ARTICLE_\nPodvojevanje DNK\n_START_PARAGRAPH_\nPodvajanje (ali replik\xc3\xa1cija) DNK je proces, pri katerem se prekopira dvovija\xc4\x8dna molekula DNK v dve dvovija\xc4\x8dni molekuli DNK. _NEWLINE_DNK nosi dedne lastnosti. Sporo\xc4\x8dila o sestavi in delovanju vsake celice se morajo prenesti od star\xc5\xa1evskih na potomske celice. Zato se mora celotna molekula pred delitvijo celic podvojiti, tako da dobita obe h\xc4\x8derinski celici enaki DNK, torej popolno sporo\xc4\x8dilo. Podvajanje molekule DNK je eden od osnovnih procesov, pri katerem se dedne lastnosti prena\xc5\xa1ajo od star\xc5\xa1ev na potomce._NEWLINE_Pri podvajanju se za\xc4\x8dnejo na dvojni vija\xc4\x8dnici vezi med bazami zapovrstjo prekinjati, verigi pa se za\xc4\x8dneta razpirati. Baze nukleotidov na obeh razprtih verigah postajajo s tem proste, nesparjene. Nanje se zaporedoma ve\xc5\xbeejo prosti ustrezajo\xc4\x8di nasprotni(komplementarni) nukleotidi iz citoplazme, ki jih imenujemo oligonukleotidni za\xc4\x8detniki. Tako se na mesta, kjer so v polinukleotidni verigi adeninski nukleotidi, vedno ve\xc5\xbeejo timinski nukleotidi, na mesta, kjer so v polinukleotidni verigi gvaninski nukleotidi, pa se ve\xc5\xbeejo nukleotidi s citozinsko bazo (in obratno). Na novo vezani nukleotidi se med seboj zaporedoma povezujejo s fosfodiestrskimi vezmi med sladkornimi in fosfatnimi skupinami. Tako nastaja ob vsaki od obeh verig prej\xc5\xa1ne vija\xc4\x8dnice popolnoma enaka veriga, kakr\xc5\xa1na je bila prej. Na ta na\xc4\x8din se celotna molekula DNK podvoji. Obe DNK, ki nastaneta s takim podvojevanjem, sta popolnoma enaki, kot je bila prvotna. Zato dobita pri delitvi obe novi celici enak dedni material._NEWLINE_Za podvojevanje DNK so potrebni energija v obliki adenozin trifosfata in posebna encima \xe2\x80\x93 ligaza in DNK-polimeraza \xe2\x80\x93,ki omogo\xc4\x8data povezovanje sosednjih nukleotidov. Molekuli DNK, ki nastaneta s podvojevanjem, imenujemo h\xc4\x8derinski molekuli DNK. Vsaka od njiju je iz ene nove in ene star\xc5\xa1evske verige. S podvojevanjem se zaporedje nukleotidov natan\xc4\x8dno prenese na vsako novonastalo molekulo DNK, zato ima vsaka podvojena DNK enake dedne informacije kot stara._NEWLINE_Pred delitvijo celi\xc4\x8dnega jedra se molekula DNK najprej podvoji, nato pa se za\xc4\x8dne zvijati in zgo\xc5\xa1\xc4\x8devati v kromosome. Beljakovinske molekule, imenovane histoni, okrog katerih je ovita DNK, se v rednih presledkih zberejo v skupine vzdol\xc5\xbe celotne DNK.'